釣臺  其一
作者：劉昌言
朝代：宋

paragraphs: 漢業中微炎祚衰，四海姦豪竊神器。
南陽龍虎方鬭爭，赤伏真人正天位。
先生高隠來富春，耕耒青山自如意。
一竿漁釣樂幽深，七里溪光弄蒼翠。
朝中天子思故人，物色寰中引其類。
先生獨步衣羊裘，咳唾浮雲輕富貴。
足加帝腹傍無人，星動天文失躔次。
卓哉光武真聖君，終使狂奴畢高志。
雲臺千尺盡功臣，誰肯回顧釣臺地。